Diari Oficial de la Generalitat Valenciana


Sumari del DOGV 6259, del 04-05-2010 (2010/4935)

DECRET 75/2010, de 30 d'abril, del Consell, pel qual s'autoritza el canvi de denominació de l'Escola Tècnica Superior de Gestió en l'Edificació, per la d'Escola Tècnica Superior d'Enginyeria d'Edificació, de la Universitat Politècnica de València.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6259

Data del DOGV
:   04-05-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/4935


Data del document
:   30-04-2010

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * universitat
    * ensenyament superior
    * centre d'ensenyament
    * legislació

DECRET 75/2010, de 30 d'abril, del Consell, pel qual s'autoritza el canvi de denominació de l'Escola Tècnica Superior de Gestió en l'Edificació, per la d'Escola Tècnica Superior d'Enginyeria d'Edificació, de la Universitat Politècnica de València. [2010/4935]  
La Universitat Politècnica de València ha sol·licitat l'inici de l'expedient de modificació de centre per canvi de denominació de l'Escola Tècnica Superior de Gestió en l'Edificació, que passarà a denominar-se Escola Tècnica Superior d'Enginyeria d'Edificació, i justifica així la necessitat del canvi amb què la denominació del centre permeta una immediata identificació dels estudis que s'hi impartixen, i que són el grau en Enginyeria d'Edificació, implantat pel Decret 211/2009, de 13 de novembre, del Consell, i el màster universitari en Edificació, la implantació del qual va ser autoritzada pel Decret 183/2009, de 16 d'octubre, del Consell.  
Consta en l'expedient la justificació i el compliment dels requisits exigits per la Llei Orgànica 6/2001, de 21 de desembre, d'Universitats, així com allò que disposa la Llei 4/2007, de 9 de febrer, de la Generalitat, de Coordinació del Sistema Universitari Valencià.  
El Consell Valencià d'Universitats i de Formació Superior va tindre coneixement de la sol·licitud de la Universitat Politècnica de València en la reunió del dia 31 de març de 2010.  
Vistes les disposicions legals esmentades, a proposta del conseller d'Educació i amb la deliberació prèvia del Consell, en la reunió del dia 30 d'abril de 2010,  
DECRETE  
Article 1. Autorització de canvi de denominació del centre  
Autoritzar el canvi de denominació de l'Escola Tècnica Superior de Gestió en l'Edificació, que passarà a denominar-se Escola Tècnica Superior d'Enginyeria d'Edificació, de la Universitat Politècnica de València, que organitza i impartix les ensenyances conduents a l'obtenció del títol de grau en Enginyeria d'Edificació i el màster universitari en Edificació.  
Article 2. Inscripció en el Registre d'Universitats, Centres i Títols   
D'acord amb l'article 13.1 del Reial Decret 1509/2008, de 12 de setembre, pel qual es regula el Registre d'Universitats, Centres i Títols, la modificació de la denominació de l'Escola Tècnica Superior d'Enginyeria d'Edificació, de la Universitat Politècnica de València, es comunicarà a este registre a efectes de la seua inscripció.  
Article 3. Comunicació a la Conferència General de Política Universitària  
D'acord amb l'article 8.3 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, de la present autorització es donarà informació a la Conferència General de Política Universitària.  
DISPOSICIÓ FINAL  
Única. Efectes  
El present decret tindrà efectes des del dia que es publique en el Diari Oficial de la Comunitat Valenciana.  
València, 30 d'abril de 2010  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN